KIRJALLINEN KYSYMYS E-1165/01 esittäjä(t): Alexander de Roo (Verts/ALE), Gorka Knörr Borràs (Verts/ALE), Carlos Bautista Ojeda (Verts/ALE), María Sornosa Martínez (PSE) ja Laura González Álvarez (GUE/NGL) komissiolle. Espanjan vedenkäyttösuunnitelmaa koskeviin 83 tieteelliseen raporttiin liittyvä salailu.



Virallinen lehti nro 340 E , 04/12/2001 s. 0184 - 0184



KIRJALLINEN KYSYMYS E-1165/01 esittäjä(t): Alexander de Roo (Verts/ALE), Gorka Knörr Borràs (Verts/ALE), Carlos Bautista Ojeda (Verts/ALE), María Sornosa Martínez (PSE) ja Laura González Álvarez (GUE/NGL) komissiolle (19. huhtikuuta 2001) Aihe: Espanjan vedenkäyttösuunnitelmaa koskeviin 83 tieteelliseen raporttiin liittyvä salailu Lokakuussa 2000 Espanjan hallitus pyysi noin 130 tutkijaa laatimaan tieteellisiä raportteja ehdotetun kansallisen vedenkäyttösuunnitelman eri näkökohdista. Raporttien oli määrä olla valmiita marraskuun 2000 loppuun mennessä. Pyynnön tuloksena saatiin 83 raporttia, joissa useimmissa arvostellaan suunnitelmaa. Nyt Espanjan hallitus kieltäytyy julkaisemasta näitä raportteja. Se ei anna edes niiden laatijoiden julkaista niitä ja kiistelee erään tutkijan kanssa, joka laittoi raporttinsa Internetiin. Onko Espanjan hallituksen käyttäytyminen ympäristötietojen saatavuutta koskevan EU-lainsäädännön mukaista? Onko komissiolla oikeutta tutustua näihin 83 tutkimukseen? Aikooko komissio pyytää Espanjan hallitusta julkistamaan nämä tutkimukset? Margot Wallströmin komission puolesta antama vastaus (26. kesäkuuta 2001) Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(1) 3 artiklan mukaan viranomaiset ovat velvollisia saattamaan ympäristöön liittyvät tiedot kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Mainitun artiklan 4 kohdassa tarkennetaan, että viranomaisten on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta tietoja on perusteltava, ja syynä on oltava jokin 3 artiklan 2 ja 3 kohdassa säädetyistä poikkeuksista. Direktiivin 90/313/ETY 4 artiklassa säädetään lisäksi, että henkilö, joka katsoo, että hänen tietopyyntönsä on perusteettomasti hylätty tai jätetty huomiotta, taikka että viranomainen on vastannut siihen riittämättömästi, voi hakea tuomioistuimelta tai hallintoviranomaiselta muutosta päätökseen kyseisen kansallisen oikeusjärjestelmän mukaisesti. Direktiivi 90/313/ETY on saatettu osaksi Espanjan oikeusjärjestelmää 13. joulukuuta 1995 annetulla lailla N:o 38, jota on muutettu 29. joulukuuta 1999 lailla N:o 55, jossa määritellään kansalliset muutoksenhakumenetelmät. Pelkästään kirjallisessa kysymyksessä annettujen tietojen perusteella komissio ei voi päätellä, onko Espanjan viranomaisille jätetty tiedonsaantipyyntö, johon on saatu epäasiallinen vastaus mahdollisesti direktiivin säännösten vastaisesti. Jos viranomaiset ovat direktiivin säännösten vastaisesti kieltäytyneet antamasta tietoja, on tietojen pyytäjän ryhdyttävä edellä mainitun direktiivin 4 artiklan ja sen täytäntöönpanoa koskevan Espanjan lainsäädännön mukaisiin muutoksenhakutoimiin. Komissiolla ei ole käytettävissään tässä kirjallisessa kysymyksessä mainittuja 83:a tutkimusta. Mikään yhteisön oikeuden säännös ei oikeuta komissiota vaatimaan Espanjan hallitusta julkistamaan nämä tutkimukset. (1) EYVL L 158, 23.6.1990.